Locopyaya ꞌüsǘ naꞌaj poꞌo tjemey Jesús.
ꞌÜsǘ niná pajal la pünetsja,
pajal campwílatsja.
Galilea lotsja.
Tiberias lotsja wa jupj.
Mátꞌeya ló.
Pajal pülücj sa con̈tsja Jesús neꞌaj.
Tjunuc pajal ꞌüsüs la tjiji Jesús,
jupj malala jisas jis tjiꞌyüꞌsa lis tjiji na.
Jupj la tjiji mpes ca jus cülayecj Dios jas tjejyama jupj.
Nin mpes sa con̈tsja jupj.
Jesús neven popa viyavin tjemey.
ꞌEtjele jupj discipulopan jis lal.
Len̈ way pyálatsja judiopan jis fiesta.
“Dios Qjuis Capa Nipj Tjemey” lotsja fiesta niná.
Jesús jay viyá ntꞌya,
yus tjinyuca.
Tjinyuca pajal pülücj jiquiltsja jupj ntꞌa.
La tjiꞌyüya Felipe lal:
—¿ꞌOnin la qjuijim jaylacj la qjuijim pansas,
pjü jis la las?
Jesús quelel nyúcatsja tsjan la veles Felipá,
mpes nin la tjiꞌyüya jupj lal.
Jupj pꞌiyá seletsja tsjan la mijis.
Felipe jupj lal tjevele:
—Mes ocho tsjiꞌ lejay jaylacj,
ma tꞌücꞌ tꞌemel nsem pan jaylacj la qjuijicj,
pjü tsjicj way jis la las.
Pꞌa discípulo neꞌaj jáꞌasatsja,
Andrés lotsja jupj.
Andrés Simón Pedro tsüípetsja jupj.
Jupj tjevele Jesús lal:
—Quiꞌá jáꞌasa wa yom tsjicj.
Pan cebada cínquiya tyaꞌa jupj.
Cjul mátꞌeya tyaꞌa wa jupj.
Newa cjuwá pjü jis la las.
Nenem ꞌa pjaní way.
Jesús tjevele:
—Pjü jis tjüjüꞌtǘ majatjum yupj.
Tsjutsj pülücj lejen̈tsja neꞌaj,
pajal ꞌüsüs la ꞌosostsja neꞌaj.
Mpes niyom ꞌatjalapj neꞌaj.
Pajal pülüctsja yupj,
cinco mílyatsja yupj.
Más ꞌin laꞌ way ca nacj,
más ꞌin pülücj way ca nacj.
Jesús ntꞌya pansas,
tjevele Dios lal tjüwüiꞌi pan tjeꞌyaya mpes.
Tꞌücꞌ tjevele na,
pan jis tjeꞌyaya pjü.
Pjü tjalá.
Nin pꞌiyá la tjiji cjulun lal.
Yupj jisas nas tjalá.
Pajal jis col tipitꞌa.
Pjü tꞌücꞌ tjalá na,
jis col pitꞌa na,
Jesús tjevele jupj discipulopan jis lal:
—Ma polel pjü tjalá yupj.
Pan newa jatja noꞌoté nun.
Naꞌaj moꞌonsó,
ma ca naꞌaj la ntsꞌiyá pansas sin popé.
Mpes yupj natj pansas tsjictjacj.
Pan cebada cinco popé quiliyú dóceya tipitꞌa pan lal,
ma pjü tjalá.
Gente neꞌaj tjatja tjunuc nin tepyalá.
Jesús pajal ꞌüsüs la tjiji yom pꞌin ma polel liji jinwá,
mpes sin tjiꞌyüsa lis tjiji Dios jas tjejyama jupj.
Tjunuc mpes javeleptsja:
“Tꞌücꞌ way jupj profeta niná Moisés tjevele ca ncuwim nosis ntꞌa”.
Jesús jus nleya yupj quelel jiquiltsja,
quelel tjiꞌlin̈tsja jupj,
ca jepa mpalas jupj.
Ma jostsja jupj.
Mpes niswa neven popa viyavin tjemey jusapj.